钦定古今图书集成/理学汇编/经籍典/第089卷 > 《前题》白行简
## 钦定古今图书集成/理学汇编/经籍典/第089卷 > 《前题》白行简

卦惟体德，舞以象功。分其节于乾坤之位，列其画于
《缀兆》之中。相彼六爻，爰配数于《六律》；侔兹八体，俾叶
义于《八风》。原夫乍合乍离，进旅退旅。参于𦅸而九变
无挠，辨于位而五方有序。作既自于天心，用必在夫
君所。刚柔斯别，皆取象于负图；俯仰可观，各分行于
《曳绪》。尔其舞既备，位亦陈，赞阳和之启蛰，助雷雨之
解。《屯》卦始画于庖牺，当皇唐贞元之岁；《易》《咸》列于宣
父，在圣祖中和之辰。度曲未终，变态无极。震艮以节
其动止，离坎以分其南北。闻之者正性命而深和，睹
之者守精微而不贼。继虞《韶》之尽美，哂濩乐之惭德。
征其本，察其仪，成于《巽》而德风备矣。变为《兑》而圣泽
在斯。近取诸身，且表乎是则是效大合乎乐。孰谓乎
不识不知矧夫作者既取诸身，演者必因于圣。谅旷
代而莫睹，实于斯而为盛。其始也，取于卦而施诸人；
其终也观其妙而通乎政。是以契兹“穆穆”，异彼“傞傞。”
象在于中，将致天地交泰；德形于外，以明保合太和。
且夫周八佾而非美，汉《五行》而徒制。虽冠华秉翟于
干戚之间，起索隐钩深于天人之际。曷若容止合于
彖象，幽赜殊乎卜筮。客有欣千载之一时，歌圣功而
献艺